## Pravilnik o strukturi i sadržaju godišnjih i polugodišnjih izvještaja i drugih izvještaja alternativnog investicijskog fonda

### NN 142/2013 (29.11.2013.), Pravilnik o strukturi i sadržaju godišnjih i polugodišnjih izvještaja i drugih izvještaja alternativnog investicijskog fonda

HRVATSKA AGENCIJA ZA NADZOR FINANCIJSKIH USLUGA

3056

Na temelju članka 53. stavaka 11. i 14. članka 214. stavka 3., članka 215. stavaka 2. i 4. Zakona o alternativnim investicijskim fondovima (»Narodne novine« broj 16/2013) i članka 15. stavka 5. Zakona o računovodstvu (»Narodne novine« broj 109/07 i 54/13) Hrvatska agencija za nadzor financijskih usluga (dalje: Agencija) na sjednici Upravnog vijeća održanoj 22. studenog 2013. godine donosi

PRAVILNIK

O STRUKTURI I SADRŽAJU GODIŠNJIH I POLUGODIŠNJIH IZVJEŠTAJA I DRUGIH IZVJEŠTAJA ALTERNATIVNOG INVESTICIJSKOG FONDA

UVODNE ODREDBE

Članak 1.

Ovaj Pravilnik uređuje vođenje računovodstva, sadržaj, oblik, objavu, način i rokove izrade i dostave godišnjih i polugodišnjih izvještaja kojima društvo za upravljanje alternativnim investicijskim fondovima (dalje: UAIF) izvještava Hrvatsku agenciju za nadzor financijskih usluga (dalje: Agencija) i druge vanjske korisnike o financijskom položaju, uspješnosti poslovanja i novčanim tijekovima alternativnog investicijskog fonda (dalje: AIF) kojim upravlja, kao i druge izvještaje koji se sastavljaju za potrebe nadzora.

VOĐENJE POSLOVNIH KNJIGA I PRIPREMA GODIŠNJIH I POLUGODIŠNJIH IZVJEŠTAJA

Članak 2.

(1) UAIF je dužan za AIF voditi poslovne knjige, sastavljati i objavljivati godišnje i polugodišnje izvještaje sukladno Zakonu o alternativnim investicijskim fondovima (»Narodne novine« broj 16/2013; dalje: Zakon), propisima koji uređuju računovodstvo i Međunarodnim standardima financijskog izvještavanja.

(2) UAIF je dužan poslovne događaje evidentirati u poslovnim knjigama AIF-a koristeći konta najmanje u opsegu koji je jednak kontnom planu propisanom u Prilogu 1 ovog Pravilnika.

SADRŽAJ I OBLIK GODIŠNJIH I POLUGODIŠNJIH IZVJEŠTAJA

Članak 3.

(1) Godišnji i polugodišnji izvještaji AIF-a su:

– Izvještaj o financijskom položaju,

– Izvještaj o sveobuhvatnoj dobiti,

– Izvještaj o novčanom tijeku,

– Izvještaj o promjenama neto imovine/kapitala AIF-a te

– Bilješke uz financijske izvještaje.

(2) Sastavni dio revidiranih godišnjih izvještaja AIF-a iz stavka 1. ovog članka je Izvješće o djelatnostima u poslovnoj godini iz članka 105. Delegirane uredbe Komisije (EU) br. 231/2013.

(3) UAIF je dužan za AIF kojim upravlja sastaviti godišnje izvještaje za razdoblje poslovne godine i polugodišnje izvještaje za prvih šest mjeseci poslovne godine.

(4) Bilješke uz financijske izvještaje koji su sastavni dio polugodišnjih izvještaja AIF-a iz stavka 1. alineje 5. ovog članka trebaju obuhvaćati samo značajne poslovne događaje i promjene računovodstvenih politika u odnosu na zadnje objavljene godišnje izvještaje AIF-a.

(5) Godišnji izvještaji iz stavka 1. ovog članka moraju biti revidirani od strane vanjskog ovlaštenog revizora, a sastavljeni sukladno strukturi i sadržaju koji su definirani na obrascima iz Priloga 2 ovog Pravilnika.

(6) UAIF je dužan za otvoreni AIF s javnom ponudom objaviti u bilješkama uz godišnje financijske izvještaje podatke o prenosivim vrijednosnim papirima po skupinama kako slijedi:

– kojima se trguje na uređenom tržištu,

– kojima se trguje na drugom uređenom tržištu,

– nedavno izdani kojima je prospektom predviđeno uvrštenje,

– neuvršteni.

(7) Unutarnji UAIF dužan je u bilješkama uz godišnje financijske izvještaje objaviti troškove uprave i ostale administrativne troškove.

(8) UAIF prilikom sastavljanja Izvještaja o novčanom tijeku iz stavka 1. alineje 3. ovog članka za AIF može koristiti ili direktnu ili indirektnu metodu.

(9) Pored izvještaja iz stavka 1. ovoga članka Agencija može od UAIF-a zatražiti dodatne podatke, informacije i objašnjenja pojedinih stavki u godišnjim i polugodišnjim izvještajima AIF-a.

IZVJEŠTAVANJE O KLASAMA UDJELA AIF-a

Članak 4.

(1) Ako udjeli u AIF-u daju različita prava njihovim imateljima (klase udjela) u skladu s člankom 102. Zakona, UAIF je dužan za svaku klasu udjela otvorenog AIF-a u bilješkama uz revidirane godišnje i polugodišnje izvještaje iskazati:

– pojedinosti vezano uz prava koja daje svaka klasa udjela AIF-a,

– broj izdanih udjela po pojedinim klasama udjela AIF-a za datum sastavljanja godišnjih i polugodišnjih izvještaja te za datum prethodne poslovne godine,

– sve obveze AIF-a koje se odnose na pojedinu klasu udjela AIF-a za datum sastavljanja godišnjih i polugodišnjih izvještaja te za datum prethodne poslovne godine,

– vrijednost neto imovine pojedine klase udjela AIF-a za datum sastavljanja godišnjih i polugodišnjih izvještaja te za datum prethodne poslovne godine,

– cijenu udjela po pojedinoj klasi udjela AIF-a za datum sastavljanja godišnjih i polugodišnjih izvještaja te za datum prethodne poslovne godine u slučaju kada prava iz pojedine klase udjela rezultiraju različitom cijenom udjela,

– prihode i rashode po pojedinoj klasi udjela AIF-a za godišnje i polugodišnje izvještajno razdoblje te za prethodno godišnje i polugodišnje izvještajno razdoblje,

– novčane priljeve i odljeve po otkupu i izdavanju pojedinih klasa udjela AIF-a za godišnje i polugodišnje izvještajno razdoblje te za prethodno godišnje i polugodišnje izvještajno razdoblje,

– isplaćenu dobit po pojedinim klasama udjela AIF-a za godišnje i polugodišnje izvještajno razdoblje te za prethodno godišnje i polugodišnje izvještajno razdoblje.

(2) Ako prava iz pojedine klase udjela rezultiraju različitom cijenom udjela AIF-a, UAIF u Izvještaju o financijskom položaju AIF-a ne iskazuje podatke na pozicijama C Neto imovina fonda, D Broj izdanih udjela i E Cijena udjela AIF-a.

(3) Dodatne izvještaje iz članka 5. stavka 1. alineje 3. ovog Pravilnika UAIF je dužan sastaviti za svaku pojedinu klasu udjela AIF-a.

DODATNI IZVJEŠTAJI AIF-a

Članak 5.

(1) Dodatni izvještaji AIF-a su:

– izvještaj o realiziranim dobicima (gubicima) od prodaje financijskih instrumenata AIF-a,

– izvještaj o nerealiziranim dobicima (gubicima) i umanjenju imovine AIF-a,

– izvješće o udjelničarima AIF-a te

– statistička izvješća.

(2) UAIF je dužan za AIF kojim upravlja sastaviti dodatne izvještaje iz stavka 1. alineje 1. i 2. ovog članka za razdoblje poslovne godine i za razdoblje prvih šest mjeseci poslovne godine.

(3) UAIF je dužan za AIF kojim upravlja sastaviti dodatne izvještaje iz stavka 1. alineje 3. ovog članka sa stanjem na 30. lipnja i 31. prosinca.

(4) Osim dodatnih izvještaja iz stavka 1. ovog članka UAIF je dužan sastavljati za AIF kojim upravlja izvještaje iz Priloga IV. Obrasci za izvještavanje: UAIF Deligirane uredbe Komisije (EU) br. 231/2013 za razdoblje od 1. siječnja do 30. lipnja i za razdoblje od 1. siječnja do 31. prosinca.

(5) Statistička izvješća iz stavka 1. alineje 4. ovog članka su izvješća o radu AIF-a čiji sadržaj, oblik i rokove dostave, ovisno o potrebi istraživanja/analize sustava nebankarskih financijskih usluga, izvještavanja javnosti i korisnika usluga te razmjene informacija s drugim nadzornim tijelima i/ili institucijama nadležnim za statistiku, kreira Agencija.

(6) Iznimno od stavka 5. ovog članka, Agencija ne dovodeći u pitanje načela nadležnosti, tajnosti i zaštitite podataka, može prihvatiti statističke upitnike odnosno način prikupljanja podataka kreirane od strane drugih nadzornih tijela i/ili institucija nadležnih za statistiku.

(7) Izvješća iz stavaka 5. i 6. ovog članka UAIF je dužan sastavljati i dostavljati na način i u rokovima prema zahtjevu Agencije.

ROKOVI I NAČIN DOSTAVE

Članak 6.

(1) Polugodišnji izvještaji AIF-a iz članka 3. stavka 1. ovog Pravilnika, koji se sastavljaju za razdoblje prvih šest mjeseci poslovne godine, dostavljaju se Agenciji u roku od dva mjeseca od završetka prvih šest mjeseci poslovne godine.

(2) Revidirani godišnji izvještaji AIF-a iz članka 3. stavka 1. ovog Pravilnika koji se sastavljaju za poslovnu godinu, dostavljaju se Agenciji u roku od četiri mjeseca od završetka poslovne godine za AIF s javnom ponudom te u roku od šest mjeseci od završetka poslovne godine za AIF s privatnom ponudom.

(3) Dodatni izvještaji iz članka 5. stavka 1. alineje 1. i 2. ovog Pravilnika dostavljaju se Agenciji u roku od dva mjeseca od završetka prvih šest mjeseci poslovne godine, dok se za razdoblje poslovne godine dostavljaju u roku od četiri mjeseca od završetka poslovne godine za AIF s javnom ponudom te u roku od šest mjeseci od završetka poslovne godine za AIF s privatnom ponudom.

(4) Rok za dostavu dodatnih izvještaja iz članka 5. stavka 1. alineje 3. ovog Pravilnika je mjesec dana od proteka izvještajnog datuma iz članka 5. stavka 3. ovog Pravilnika.

(5) Dodatni izvještaji iz članka 5. stavka 4. ovog Pravilnika dostavljaju se Agenciji u roku od mjesec dana od završetka izvještajnog razdoblja iz članka 5. stavka 4. ovog Pravilnika.

Članak 7.

(1) UAIF je dužan za AIF kojim upravlja dostaviti Agenciji izvještaje iz članka 3. stavka 1., članka 5. stavka 1. alineja 1., 2. i 3. te članka 5. stavka 4. ovog Pravilnika u elektroničkom obliku na način definiran tehničkom uputom Agencije.

(2) Izvještaji iz stavka 1. ovog članka moraju biti potpisani naprednim elektroničkim potpisom u skladu s tehničkom uputom Agencije.

(3) Smatra se da je UAIF dostavio izvještaje iz stavka 1. ovog članka u trenutku kada je izvještaj prihvaćen na poslužitelju Agencije za zaprimanje izvještaja.

(4) U opravdanim slučajevima nemogućnosti dostave na način propisan stavkom 1. ovog članka, UAIF je dužan izvještaje dostaviti u pisanom obliku, neposredno ili poštom u svrhu pravodobnog izvještavanja. UAIF je dužan dostaviti izvještaje na način propisan stavkom 1. ovog članka čim prestanu razlozi nemogućnosti dostave, a najkasnije u roku od 8 dana od isteka roka za dostavu izvještaja.

(5) UAIF je dužan za AIF kojim upravlja godišnje izvještaje iz članka 3. stavka 1. ovog Pravilnika dostaviti i u pisanom obliku zajedno s revizorskim izvješćem o obavljenoj reviziji godišnjih izvještaja i godišnjim izvješćem AIF-a.

OBJAVA IZVJEŠTAJA

Članak 8.

(1) UAIF je dužan za AIF s javnom ponudom objaviti revidirane godišnje izvještaje i polugodišnje izvještaje iz članka 3. stavka 1. ovog Pravilnika, na svojim internetskim stranicama u rokovima istovjetnim rokovima iz članka 6. stavaka 1. i 2. ovog Pravilnika.

(2) UAIF je dužan na svojim internetskim stranicama imati objavljene izvještaje iz stavka 1. ovog članka najmanje za zadnjih pet poslovnih godina ili od početka osnivanja AIF s javnom ponudom, ako AIF s javnom ponudom posluje kraće od pet godina.

Članak 9.

(1) Ovaj Pravilnik stupa na snagu danom objave u »Narodnim novinama«, a primjenjuje se od 1. siječnja 2014. godine.

(2) Do dana primjene ovog Pravilnika primjenjuju se Pravilnik o strukturi i sadržaju financijskih izvještaja zatvorenih investicijskih fondova (»Narodne novine« broj 141/2012), Pravilnik o strukturi i sadržaju financijskih izvještaja otvorenih investicijskih fondova (»Narodne novine« broj 141/2012) i Pravilnik o obveznom sadržaju, rokovima i obliku obveznih izvješća o radu investicijskih fondova, društava za upravljanje i depozitne banke (»Narodne novine« broj 141/2012) u dijelu koji se odnosi na način i rokove dostave izvješća o udjelničarima/dioničarima investicijskog fonda (članak 2. stavak 1. točka b), dodatnih izvještaja uz financijske izvještaje investicijskih fondova (članak 2. stavak 1. točka c) i statističkih izvješća (članak 2. stavak 2).

(3) UAIF je dužan u roku od šest mjeseci od dana stupanja na snagu ovog Pravilnika uskladiti se s odredbama ovog Pravilnika, a u navedenom razdoblju usklađenja UAIF-u je dopušteno primjenjivati ili odredbe ovog Pravilnika ili odredbe pravilnika iz stavka 2. ovoga članka.

Klasa: 011-02/13-04/61

Urbroj: 326-440-13-1

Zagreb, 22. studenoga 2013.

Predsjednik Upravnog vijeća
Petar-Pierre Matek, v. r.

PRILOG 1

KONTNI PLAN AIF-a

0 – Materijalna i nematerijalna imovina

00 – Materijalna i nematerijalna imovina u pripremi (investicije u tijeku) i vrijednosno usklađenje

01 – Materijalna i nematerijalna imovina u vlastitom korištenju i vrijednosno usklađenje

02 – Materijalna imovina koja se drži radi ostvarivanja prihoda od najma i vrijednosno usklađenje

03 – Materijalna imovina koja se drži radi porasta tržišne vrijednosti i vrijednosno usklađenje

04 – Materijalna imovina namijenjena prodaji i vrijednosno usklađenje

05 – Ulaganja u poslovne udjele i vrijednosno usklađenje

06 – Roba i vrijednosno usklađenje

07 – Ostala ulaganja i vrijednosno usklađenje

1 – Novčana sredstva i potraživanja

10 – Novčana sredstva

11 – Potraživanja s osnove prodaje prenosivih vrijednosnih papira i instrumenata tržišta novca

12 – Potraživanja s osnove prodaje ostalih ulaganja

13 – Potraživanja s osnove dividendi, novčanih depozita i otplata obveznica

130 – Potraživanja s osnove dividendi

131 – Ostala potraživanja

14 – Potraživanja s osnove danih predujmova

15 – Potraživanja od društva za upravljanje

16 – Potraživanja od depozitara i brokera

160 – Potraživanja od depozitara

161 – Potraživanja od brokera

17 – Ostala imovina fonda

18 – Potraživanja po stečenoj kamati

19 – Plaćeni troškovi budućeg razdoblja i nedospjela naplata prihoda

190 – Plaćeni troškovi budućeg razdoblja

191 – Nedospjela naplata prihoda

2 – Obveze

20 – Obveze s osnove ulaganja u prenosive vrijednosne papire i instrumente tržišta novca

21 – Obveze s osnove ostalih ulaganja

210 – Obveze s osnove prinosa od pozajmljenih vrijednosnih papira

211 – Ostale obveze s osnove ulaganja

22 – Obveze s osnove repo ugovora o prodaji i ponovnoj kupnji te ostalih obveza koje se vrednuje po amortiziranom trošku

220 – Obveze s osnove repo ugovora o prodaji i ponovnoj kupnji

221 – Obveze s osnove primljenih zajmova od banaka

222 – Obveze s osnove primljenih zajmova od drugih ugovornih strana

223 – Obveze s osnove ostalih obveza koje se vrednuju po amortiziranom trošku

23 – Obveze prema društvu za upravljanje

230 – Obveza za naknade za upravljanje

231 – Obveze za naknadu za uspješnost

232 – Ostale obveze prema društvu za upravljanje

24 – Obveze prema depozitaru i brokeru

240 – Obveze prema depozitaru

241 – Obveze prema brokeru

25 – Obveze s osnove dozvoljenih troškova fonda

26 – Obveze prema imateljima udjela

260 – Obveze s osnove isplate udjela

261 – Obveze s osnove isplate dividende i plative raspodjele

262 – Ostale obveze prema imateljima udjela

27 – Ostale obveze fonda

270 – Obveze za naknade za savjetodavne usluge

271 – Ostale obveze

28 – Obveze po obračunatoj kamati

29 – Odgođeno plaćanje troškova i prihod budućega razdoblja

290 – Odgođeno plaćanje troškova

291 – Prihod budućega razdoblja

3 – Financijska imovina po fer vrijednosti kroz račun dobiti i gubitka

30 – Prenosivi vrijednosni papiri i usklađenje vrijednosti

34 – Izvedenice i usklađenje vrijednosti

35 – Instrumenti tržišta novca i usklađenje vrijednosti

36 – Udjeli UCITS fondova i usklađenje vrijednosti

37 – Udjeli u drugim subjektima za zajednička ulaganja i usklađenje vrijednosti

38 – Ostali financijski instrumenti i usklađenje vrijednosti

4 – Financijska imovina raspoloživa za prodaju

40 – Prenosivi vrijednosni papiri i usklađenje vrijednosti

41 – Udjeli UCITS fondova i usklađenje vrijednosti

42 – Udjeli u drugim subjektima za zajednička ulaganja i usklađenje vrijednosti

43 – Ostali financijski instrumenti i usklađenje vrijednosti

5 – Ulaganja koja se drže do dospijeća

50 – Prenosivi vrijednosni papiri koji se drže do dospijeća i usklađenje vrijednosti

51 – Instrumenti tržišta novca koji se drže do dospijeća i usklađenje vrijednosti

52 – Ostali financijski instrumenti i usklađenje vrijednosti

6 – Rashodi

60 – Negativne tečajne razlike

61 – Rashodi s osnove odnosa s društvom za upravljanje

610 – Naknada za upravljanje

611 – Ostali rashodi s osnove odnosa s društvom za upravljanje

62 – Nerealizirani gubici od ulaganja i svođenja na fer vrijednost

63 – Realizirani gubici od prodaje ulaganja

630 – Realizirani gubici od prodaje financijskih instrumenata

631 – Realizirani gubici od prodaje ostalih ulaganja

64 – Umanjenje imovine

65 – Naknada depozitaru

66 – Transakcijski troškovi

67 – Rashodi od kamata

68 – Rashodi od unutarnjeg UAIF-a

69 – Ostali troškovi fonda

690 – Administrativne pristojbe

691 – Profesionalni honorari

692 – Naknade za skrbničke usluge

693 – Naknada za usluge investicijskog savjetovanja

694 – Ostali troškovi

7 – Prihodi

70 – Prihodi od kamata

71 – Pozitivne tečajne razlike

72 – Nerealizirani dobici od ulaganja i svođenja na fer vrijednost

73 – Realizirani dobici od prodaje ulaganja

730 – Realizirani dobici od prodaje financijskih instrumenata

731 – Realizirani dobici od prodaje ostalih ulaganja

74 – Prihodi od dividendi i ostalih udjela u dobiti

740 – Prihodi od dividendi

741 – Prihodi od udjela u dobiti

75 – Ostali prihodi

750 – Prihodi od naknada za pozajmljene vrijednosne papire

751 – Prihod od najma

78 – Ostali prihodi unutarnjeg UAIF-a

79 – Razlika prihoda i rashoda

791 – Bruto dobit

792 – Porez na dobit

7920 – Tekući porez na dobit

7921 – Odgođeni porez na dobit

793 – Neto dobit

8 – Zajmovi i potraživanja

80 – Prenosivi vrijednosni papiri koji ne kotiraju na aktivnom tržištu i usklađenje vrijednosti

81 – Ulaganja temeljem repo ugovora o kupnji i ponovnoj prodaji te usklađenje vrijednosti

82 – Instrumenti tržišta novca koji ne kotiraju na aktivnom tržištu

83 – Ulaganja u depozite i usklađenje vrijednosti

84 – Ugovori o kupnji i ponovnoj prodaji i usklađenje vrijednosti

85 – Ostala financijska imovina koja pripada portfelju zajmovi i potraživanja i usklađenje vrijednosti

86 – Potraživanja po danim zajmovima i usklađenje vrijednosti

9 – Obveze prema izvorima imovine (udjela) i revalorizacijske rezerve AIF-a\*/Kapital i rezerve \*\*

90 – Izdani/otkupljeni udjeli AIF-a\*/upisani temeljni kapital\*\*

91 – Premija na emitirane dionice/kapitalne rezerve\*\*

92 – Vlastite dionice\*\*

94 – Dobit/gubitak tekuće poslovne godine

95 – Zadržana dobit/gubitak iz prethodnih razdoblja

96 – Revalorizacija financijske imovine raspoložive za prodaju

97 – Revalorizacijske rezerve instrumenata zaštite

98 – Ostale revalorizacijske rezerve

990-994 – Aktivna izvanbilančna evidencija

995-999 – Pasivna izvanbilančna evidencija

\* otvoreni AIF

\*\* zatvoreni AIF

[PRILOG 2 – PRILOG 3](dodatni/429505.pdf)

142 29.11.2013 Pravilnik o strukturi i sadržaju godišnjih i polugodišnjih izvještaja i drugih izvještaja alternativnog investicijskog fonda

142 29.11.2013 Pravilnik o strukturi i sadržaju godišnjih i polugodišnjih izvještaja i drugih izvještaja alternativnog investicijskog fonda

Pravilnik, NN 142/2013-3056